***HaRav, the Rav and the Rebbe #4 – Who Was Rav Kook and How Did He Do Jewish Philosophy?***

**1)אורות התשובה יב:ד**

כל חטא, אפילו הקל שבחטאים, מטביע בקרב האדם שנאה לאיזו בריאה, וע"י התשובה חוזרת האהבה להאיר

**2) איגרות הראי"ה ד' עמוד סח**

ע"ד הרוגנים בענין ה"אורות" אין לשים לב, ככה הוא הדרך של אנשים הרגילים שלא לעיין בהלכות דעות, שמתרגזים נגד כל ביאור והארה שנראה להם כחדשה. אע"פ שבאמת יסוד הדברים עתיקים הם וממקור הקודש הם יוצאים, וגדולים וטובים ממני בכמה דורות נצטערו בצער זה. לי די שהישרים המבינים, שיראת שמים אמיתית היא אוצרם, הם יתבסמו בדברים שאני חושב לתועלת כללית וטובה רוחנית גדולה לפרסמם לפעמים.

לבאר את המקורות אין תועלת, עפ"ר אין המקורות מבארים להדיא את המחשבה שלי, אלא הם מראים ע"ז אחרי התבוננות והרגשה עמוקה. ואלה הנרגנים, או אפילו תמימי הלב שלא הורגלו ברעיונות כאלה, לא יקבלו את התוצאות גם כשיראה להם המקור שממנו הדברים נובעים.

**3) קבצים מכתב יד קדשו כרך ב – פנקס הדפים ד, מז**

ישנם צדיקים שצמאים הם מאד להתגלות אור אלהים בלבבם, וחפצים הם להגות את השם באותיותיו, כדי להמלאות מזיוו, אבל שבים הם לאחור מפני שהם יודעים שאי אפשר שיגלה להם אור גדול כזה שהיה במקדש, שיבנה במהרה בימינו. להשקיט מעט את צערם הם מזכירים לפחות את השמות המורשים להזכיר בלא כינוי והקטנה, בעת שמדברים הם בדבר התגלות האלהות שבהם, וקוראים בשם אלהים בלא חילוף האותיות הרגיל להכתב ולהאמר אלקים, וכותבים שם ההויה בקדושה במקום הצורך, ולפחות שם אדנות כמו שהוא, ואינם יכולים להסתפק בהסימנים הנהוגים להכתב בהם השם, כמו אות הד' או הה', כי שואפים הם ומשתוקקים להגילוי היותר אפשרי של האור האלהי בכל [עמקו]

**4) חדריו עמוד 27**

וכי ריק הוא צער הגדול על שאין אני רשאי להגות את השם באותיותיו?! וכי לא אש קדש היא, הצורבת ויוקדת בנשמה, המורה על עמק הגעגועים הטמירים שבה לאור אלוקים אמת, אלוקי ישראל, אשר רק בשם הקדוש הנכתב הוא מאיר באור יקרת של אמתת הגלותו?

5) **הד הרים (מכתבים של הרב יעקב משה חרלפ), מכתב לג**



**6) שמונה קבצים ג:רכב**

מי יודע להכיר אותי? מי יודע התלהבות לבבי, הבוער באמת באש אהבת ה' העליונה? כלתה לך נפשי, לבי ובשרי ירננו לא-ל חי. מי זה יוכל להשיג שאיני יכול להתעניין בשום דבר מוגבל מפני גודל תשוקתי לחמדת עולמים של רוחב אין סוף שחולת אהבה אני? ולא די שאין אחרים מכירים אותי גם אני בעצמי איני מכיר את עצמי. כמה אני צריך ללחום נגד עצמי להחזיק באמונה פנימית בגדולת נשמתי!

**7) שמונה קבצים ג:רכג**

קשה לי מאד לעסוק בעניני הלכה לבד, וכן בעניני אגדה לבד, בעניני נגלה לבד ובעניני נסתר לבד. כמו כן קשה לי לנטות ברעיון בדרך אמונה פשוטה לבד, או בדרך מחקר והגיון לבד, וכן בתכונת ההתבודדות לבד, ובתכונת הרעות והחברותיות לבד כי כל הזרמים שולטים בי, האמונה והחקירה, הלאומיות והמוסר, ההלכה וההגדה, הנגלה והנסתר, הבקורת והשירה את הכל אני מוכרח לספוג, ומתוך האחדות של המרומים העליונים, אני הולך וצועד לדבקה בד' באמת, ולהעלות את אור קודש של כנסת ישראל, ברעיון ובמעשה, למקור חייה. הנני חולם חלומות של גדולי גדולות, לשחקים אני מרקיע. מעצור אין לרוח דמיוני, ולשאיפתי הקבועה באושר ובטוב, בטוהר ובקודש, אני משתוקק תמיד להתדבק. הטבעיות הטהורה של היצור, של האומה, של האיש, של השעה, של הנצח, ומה שמקיף אותה, ומה שממלא את כל תוכן חייה, היא משוש חיי. כמו חלב ודשן תשבע נפשי, ושפתי רננות יהלל פי. גדול ד' ומהולל מאד, ולגדולתו אין חקר. אבא בגבורות ד' אשמיע כל תהילתו. אודך על כי נוראות נפלאתי נפלאים מעשיך ונפשי יודעת מאד

**8) שמונה קבצים ד:רלד**

נחלים גדולים משתפכים בלבבי. מעינות גדולים רחבי ידים נפתחים לפני. התורה, המצות ואורותיהם, הולכים ומזריחים עלי את זוהר קויהם. אשרי חלקי, כי אמונה גדולה, אמונת אל חי העולמים, אל אלהי ישראל, אלהי עולם ד', היא חלקי וחבל נחלתי, גורלי וכוסי, ישעי וחפצי. **הכל מצטייר לפני בשיטה שלמה ומבהקת. שפתי קצרה ועיפה מגלות על ידה גם קצה קצתה מרעננות אור החיים הרוחניים, הממלאים את כל קרבי.** כל עצמותי תאמרנה ד' מי כמוך. ואני אשיר עוזך, ארנן לבוקר חסדיך

**9) חדריו עמוד עה**

*יותר טוב לפני לדלות גרגרי אורות של ברקים, מלהיות מאריך בתאורים משולבים*. הברקים באים מתוך הזהר הפנימי של הנשמה בטבעיותה, והתאורים המשולבים באים כבר מתוך מחשבה ואמנות עשויה. אמנם גם זה הוא בכלל "טוב אשר תאחוז בזה וגם מזה אל תנח את ידיך, כי ירא אלקים יצא את כלם."

**10) משנתו של הרב קוק עמוד 23**

הגיונותי הנם מני ים רחבים, בשפה פרזית להביעם בל אוכלה, שלא בטובתי הנני מוכרח להיות משורר, אבל משורר חפשי. לא אוכל להיות קשור לנחושתים של המשקל והחרוז. הנני בורח מן הפרוזה הפשוטה, מפני הכובד שיש בה, מפני צמצומה...

**11) שמונה קבצים ז:קפז**

אני צריך לדבר הרבה אודות עצמי. עניני עצמיותי מכרחים להתברר לי הרבה מאד. בהבנתי את עצמי אבין את הכל, את העולם ואת החיים, עד הגעת הבינה למקור החיים.

**12) חדריו עמוד 103**

לא לחנם נטע בי אלו-ה כל הנפשות את התשוקה התדירית לכל נסתר, לכל נאצל ונשגב, ולא לחנם הביאני לארץ ישראל, ולא לחנם יצר בי רוח אמץ וטהר פנימי. אף על פי שהנני מוקף חולשות וכשלונות לאין מספר הרבה מאד, יותר מכל ההמון וכל בני תורה הרגילים, ואולי גם יותר מכל בני המעלה עדיני הרוח והמרגישים רחשי הנשמה. **כל אלה נטעו בקרבי כדי להשתמש בהם להאיר לעולם, ליצור ספרות מלאה אור רזי תורה פופלרית ושוה לכל נפש, מלאה שירה וגבורה, חמושה בשכל טוב ובבקורת נאמנה, להרים קרן עם ה' ולתשועת עולם אשר החלה לזרוח לו בארץ ישראל.**